Diari Oficial de la Generalitat Valenciana


Sumari del DOGV 2511, del 19-05-1995 (1995/834752)

DECRET 76/1995, de 2 de maig, del Govern Valencià, pel qual es crea la Llista d'Explotacions Ramaderes i es dicten normes relatives a la documentació i ordenació sanitària d'aquestes en l'àmbit territorial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/05/02/76**

### Versions

 21/12/1996 - Actualitat  Text inicial: 20/05/1995 - 20/12/1996 

### Dades del document

Número de DOGV
:   2511

Data del DOGV
:   19-05-1995

Secció del DOGV
:   DISPOSICIONS GENERALS

Número del document
:   1995/834752


Data del document
:   02-05-1995

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent 21.12.1996 - 18.04.2023**

**Decret 76/1995, de 2 de maig, del Govern Valencià, pel qual es crea la Llista d'Explotacions Ramaderes i es dicten normes relatives a la documentació i ordenació sanitària d'aquestes en l'àmbit territorial de la Comunitat Valenciana.**

[(DOCV núm. 2511 de 19.05.1995)](http://www.docv.gva.es/datos/1995/05/19/pdf/1995_834752.pdf)**Ref. 1153/1995**

La Directiva 92/102, CEE del Consell, de 27 de novembre de 1992, (DOCE de 5 de desembre de 1992), relativa a la identificació i el registre d'animals, determina que la autoritat competent de l'estat membre ha de disposar d'una llista actualitzada de totes les explotacions que tinguen animals. El Reial Decret 225/1994, de 14 de febrer, (BOE de 5 de març de 1994), efectua un trasllat parcial de l'esmentada directiva i regula, en l'article 3, la creació d'una «llista d'explotacions amb menció dels titulars o proveïdors i l'espècie animal objecte d'explotació».

Cal sotmetre la normativa que la Conselleria d'Agricultura, Pesca i Alimentació ha promulgat al respecte a una adaptació a la que és vigent en l'actualitat, a fi d'afavorir el comerç ramader en l'àmbit de la Unió Europea i evitar, així, que els ramaders valencians puguen veure menyscabades les seues possibilitats de relacionar-se comercialment en el marc del mercat europeu.

Per això, i a proposta del conseller d'Agricultura, Pesca i Alimentació, amb la deliberació prèvia del Govern Valencià en la reunió del dia 2 de maig de 1995,

DECRETE

**Article 1. Definicions**

- Explotació ramadera: l'establiment, la construcció o la instal·lació, i en el cas de cria a l'aire lliure, qualsevol lloc on es mantinguen i es crien animals amb finalitat mercantil de les espècies incloses en l'annex.

- Titular: la persona natural o jurídica responsable de l'explotació ramadera.

- Llista d'explotacions: és la llista nominal de ramaders les explotacions dels quals radiquen en la Comunitat Valenciana. La llista incorpora com a informació bàsica el nom i els dos cognoms, l'espècie objecte d'explotació i la marca o les marques que s'utilitzen. La llista s'agruparà en seccions per a cadascuna de les espècies ramaderes.

- Llibre d'explotació ramadera: el document oficial que acredita l'activitat ramadera davant l'administració agrària. Aquest document incorpora com a informació bàsica la titularitat, la ubicació de l'explotació i les dades sobre la orientació productiva, la infrastructura, els censos i les actuacions i incidències sanitàries.

- Guia d'origen i sanitat pecuària. Autorització de trasllat. Certificat sanitari. Llibre de transhumància apícola. Targeta sanitària equina: són els documents sanitaris oficials estesos per veterinaris oficials de la Conselleria d'Agricultura, Pesca i Alimentació, o per ramaders sota la supervisió d'aquells, que emparen sanitàriament el trasllat d'animals.

**Article 2**

Es crea la Llista d'Explotacions Ramaderes de la Comunitat Valenciana, en la qual hauran d'inscriure's els titulars d'explotacions ramaderes ubicades en l'àmbit territorial de la Comunitat Valenciana.

**Article 3**

Qualsevol explotació ramadera ubicada en la Comunitat Valenciana i inclosa en la Llista disposarà del llibre d'explotació ramadera, segons el model aprovat per la Conselleria d'Agricultura, Pesca i Alimentació. El visat del llibre correspondrà als serveis veterinaris oficials de la Conselleria d'Agricultura, Pesca i Alimentació, i serà responsabilitat del titular la veracitat de la informació que s'hi reculla, com també l'actualització de les dades d'acord amb les incidències que puguen produir-se. Els titulars podran recaptar del servei veterinari oficial l'assessorament que consideren necessari per a completar la informació que ha de recollir en el llibre d'Explotació.

**Article 4**

Quan l'activitat ramadera estiga suspesa durant més de tres anys consecutius, es procedirà d'ofici a la baixa del titular de l'explotació en la Llista. Alhora, es requerirà del titular que causa baixa la devolució a la Conselleria d'Agricultura, Pesca i Alimentació del llibre corresponent.

**Article 5**

La inclusió en la Llista i l'actualització del llibre serà condició necessària per a poder optar a les ajudes que establisca el Govern Valencià per al foment, la modernització i el desenvolupament de l'activitat ramadera.

La inscripció en la Llista, l'efectuarà la persona interessada en l'oficina de la Conselleria d'Agricultura, Pesca i Alimentació, mitjançant un imprés de sol·licitud normalitzat i amb l'acompanyament de la documentació que es determine per a cada espècie i orientació productiva.

Els directors territorials de la Conselleria d'Agricultura, Pesca i Alimentació resoldran la sol·licitud d'inscripció en el termini d'un mes des de la presentació. La manca de resolució expressa implicarà la inclusió en la Llista d'Explotacions.

**Article 6**

El trasllat d'animals procedents d'explotacions que siga amb destinació vida o amb destinació sacrifici haurà d'anar emparat per la guia d'origen i sanitat pecuària o, si s'escau, pel certificat sanitari, el llibre de transhumància apícola o la targeta sanitària equina.

La guia d'origen i sanitat pecuària i el certificat sanitari, els emplenaran els serveis veterinaris de la Conselleria d'Agricultura, Pesca i Alimentació. El titular o responsable del ramat, prèviament al trasllat d'aquest, farà constar la inexistència de símptomes de malaltia infecto-contagiosa en els animals que trasllada i en els restants de l'explotació i indicarà, alhora, que els animals han estat identificats amb la marca oficial autoritzada.

El període de vigència de la guia i el certificat serà de vuit dies naturals per als trasllats dins de la Comunitat Valenciana i de cinc dies naturals per a la resta de destinacions, tots comptadors a partir de la data d'expedició del document. La guia i el certificat constaran d'un original, que acompanyarà l'expedició, i dues còpies, una per al servei veterinari de destinació i una altra perquè l'arxive el veterinari oficial remitent. La documentació sanitària que empara el trasllat d'animals serà obligatòria quan el transport es produïsca entre explotacions ubicades en municipis distints i, en tot cas, quan la destinació siga un escorxador autoritzat.

**Article 7**

Quan les circumstàncies epizootològiques ho aconsellen, la Conselleria d'Agricultura, Pesca i Alimentació podrà establir mesures especials referents a l'expedició de la documentació sanitària que empare el trasllat d'animals que redunde en una millora del control sanitari. Amb aquesta finalitat, el ramat que procedisca d'explotacions incloses en ADS o explotacions qualificades sanitàriament podrà anar emparar per una autorització de trasllat des del seu origen fins a escorxadors ubicats a la Comunitat Valenciana. Els serveis veterinaris oficials de la Conselleria d'Agricultura, Pesca i Alimentació facilitaran les autoritzacions de trasllat i els titulars de les explotacions autoritzades les emplenaran. El llibre de transhumància i la targeta sanitària equina, expedits pels serveis veterinaris oficials, podran substituir la guia d'origen i sanitat pecuària en l'àmbit territorial de la Comunitat Valenciana. El període de validesa de l'autorització de trasllat serà de dos dies, comptadors a partir de la data d'expedició.

Els animals vius que siguen objecte de trasllats continuats i freqüents podran estar emparats per un certificat sanitari les condicions d'expedició i la validesa del qual s'establiran reglamentàriament.

El trasllat de ruscs es verificarà d'acord amb el que es disposa en el Decret 151/1992, de 28 d'agost, del Govern Valencià.

**Article 8**

Els operadors comercials i els propietaris de mitjans de transport d'animals comunicaran a la Conselleria d'Agricultura, Pesca i Alimentació la seua activitat. Amb la informació recollida, s'elaborarà una llista de vehicles i activitats comercials, que tindrà com a finalitat el control del compliment de la normativa vigent en matèria de condicions sanitàries per al transport.

**Article 9**

Totes les explotacions ramaderes incloses en la Llista hauran de complir els requisits següents:

a) Les construccions, les instal·lacions, els utensilis i les ferramentes, els equips i els mitjans de transport hauran de ser de neteja i desinfecció fàcils.

b) Disposar d'un sistema higiènic d'emmagatzematge i eliminació de cadàvers i matèries contumaces.

L'emmagatzematge es farà en dipòsits construïts amb materials que en garantisquen l'estanqueïtat, amb una capacitat suficient per a les possibilitats d'ús agrícola.

c) Portar a terme un programa sanitari contra les principals malalties de l'espècie sota control veterinari i complir les normes sanitàries dictades per la Conselleria d'Agricultura, Pesca i Alimentació.

d) Identificar els animals d'acord amb la normativa vigent.

e) Ubicar-se en un lloc apropiat mantenint una distància adequada en relació amb altres explotacions, escorxadors, sales d'esquarterament, indústries càrnies, centres d'aprofitament de cadàvers o altres instal·lacions relacionades amb l'activitat ramadera que per la seua orientació productiva i l'espècie explotada es puguen considerar font de possible contagi i difusió de malalties epizoòtiques de declaració oficial. En cas que aquesta distància siga inferior a mil metres, caldrà justificar les mesures específiques preses per a evitar la difusió de malalties entre explotacions de la mateixa espècie ramadera. Els requisits mínims s'establiran reglamentàriament.

Per a cada secció de la Llista, la Conselleria d'Agricultura, Pesca i Alimentació establirà les normes d'ordenació zootècnica i sanitària que calga complir per a cada espècie i orientació productiva.

**Article 10**

En la mesura de les disponibilitats pressupostàries, la Conselleria d'Agricultura, Pesca i Alimentació podrà establir ajudes destinades a dotar les explotacions ramaderes de les instal·lacions necessàries que complisquen els requisits mínims.

**Article 11**

L'incompliment del que es preveu en aquest decret, i en particular el trasllat d'animals sense la documentació sanitària corresponent, serà sancionat d'acord amb el que s'estableix en la Llei d'Epizoòties, de 20 de desembre de 1952.

DISPOSICIÓ TRANSITÒRIA

S'adscriuen a la Llista d'Explotacions totes les explotacions ramaderes que en la data d'entrada en vigor d'aquest decret estigueren incloses en el Registre d'Explotacions Porcines (Decret 2.641/1971, BOE de 4 de novembre de 1971, i Reial Decret 425/1985, de 20 de març, BOE de 3 d'abril de 1985); Registre d'Explotacions Avícoles (Decret 2.602/1968, BOE de 28 d'octubre de 1968), i Registre d'Explotacions Apícoles (Decret 12/1987, de 2 de febrer, del Govern Valencià, DOGV de 19 de febrer de 1987). La inclusió en la Llista es farà d'ofici.

DISPOSICIÓ DEROGATÒRIA

Es deroguen les disposicions que s'oposen a allò que es preceptua en aquest decret i, en particular, el Decret 73/1988, de 23 de maig, del Govern Valencià, sobre documentació zoosanitària (DOGV de 30 de maig de 1988); el Decret 74/1989, de 15 de maig, del Govern Valencià, sobre trasllat de ramat procedent de ADS, emparat per una autorització de trasllat (DOGV de 22 de maig de 1989), i el Decret 3/1990, de 8 de gener, del Govern Valencià, pel qual es crea el Registre d'Explotacions Ramaderes de la Comunitat Valenciana (DOGV de 19 de gener de 1990).

DISPOSICIONS FINALS

**Primera**

Es faculta el conseller d'Agricultura, Pesca i Alimentació per al desplegament i l'aplicació d'aquest decret.

**Segona**

Aquest decret vigeix des de l'endemà de la publicació en el Diari Oficial de la Generalitat Valenciana.

ANNEX **[1]****[1]**

Sus scrofa domesticus, G (porc)

Bos taurus, L (vaca)

Ovis aries, L (ovella)

Capra hircus, L (cabra)

Oryticolagus cuniculus, L (conill domèstic)

Gallus gallus, L (gallina)

Meleagris gallopavo, L (polit)

Apis mellifera (abella)

Equus caballus, L (cavall)

Equus asinus, L (ase)

I els encreuaments dels dos últims.

Mustela lutreola, L (visó)

Chinchilla lanifera, L (xinxilla)

Classe dels peixos, crustacis i mol·luscs en piscifactories industrials.

Coturnix coturnix (guatla).

Phasianus colchicus (faisà).

Struthio spp. (estruç).

Meleagris gallopavo (titot).

Anas platyrhynchos (ànec).

**[1]****[1]**Annex ampliat pel [Decret 236/1996, de 10 de desembre](http://www.docv.gva.es/index.php?id=26&sig=3387/1996), del Govern Valencià, pel qual s'autoritza la inclusió de noves espècies ramaderes en l'annex del Decret 76/1995, de 2 de maig, del Govern Valencià, de creació de la Llista d'Explotacions Ramaderes (DOCV núm. 2894 de 20.12.1996) Ref. Base de dades 3387/1996


Còpia Permalink ELI